Cofnodion cyfarfod y Cyngor Cymuned a gynhaliwyd yn y Ganolfan Gymuned ar 24 Ebrill, 2024.

**YN BRESENNOL** – Y Cynghorwyr Bryan Jones (Cadeirydd), Andy Mitchelmore, Iona Pierce, David Taylor, Kevin Shenton, Ian Jones a Paul Evans ynghyd â’r Clerc (John Roberts).

**1. YMDDIHEURIADAU** – Y Cynghorydd Huw Jones . **2.** **DATGAN BUDDIANNAU** – Dywedodd y Cynghorydd Bryan Jones fod ganddo fuddiant personol yn eitem 5(b) fel Cadeirydd Clwb Pêl-droed Llangynhafal.

 **3**. **COFNODION** – Cyflwynwyd cofnodion y cyfarfod a gynhaliwyd ar 27 Mawrth, 2024 a chadarnhawyd eu bod yn gywir.

**MATERION YN CODI O’R COFNODION**

**4. Symiau Gohiriedig Sir Ddinbych** – Soniwyd eto fod swm o £11,370.95 yn dal ar gael i ardal Cyngor Cymuned Llangynhafal.

**5. Cyflenwad dŵr i’r Ardd Gymunedol ym Maes Hafal, Gellifor** – Fel y cytunwyd yn y cyfarfod diwethaf, dywedodd y Cynghorydd Ian Jones ei fod wedi holi am y gost o osod bowser/tanc dŵr a stand fetel. Mae’n debyg y byddai’n bosibl cael cynhwysydd yn lleol am ddim. O ran y stand fetel, cafwyd amcan bris o £462.50 + TAW.

Roedd yr Aelodau o’r farn mai dyma oedd y ffordd orau ymlaen a chytunwyd i gysylltu â Iola Quinn i gael ei barn hi.

**6. Prynu hysbysfyrddau cymunedol**– Dywedodd y Cynghorydd Iona Pierce ei bod wedi cysylltu â chrefftwr lleol ynghylch gwneud hysbysfwrdd derw newydd. Os nad oedd y cynllun yn rhy gymhleth, dywedodd y byddai’n bosibl cael gwneud hysbysfwrdd yn lleol ond byddai angen i bawb gytuno ar y cynllun i ddechrau.

Cytunwyd i drafod y mater ymhellach yn y cyfarfod nesaf a gwahodd y crefftwr dan sylw i roi cyngor.

**7. Gosod plac arbennig yn Hendrerwydd i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan** – Dywedodd y Cynghorydd Iona Pierce ei bod wedi cael gwybod sut i gael plac arbennig tebyg i’r rhai y mae’r Gwasanaethau Cefn Gwlad wedi’u gosod yn barod yn yr AHNE. Cytunodd i baratoi cynllun drafft erbyn y cyfarfod nesaf.

**8. Prynu a gosod meinciau cymunedol newydd** – dywedodd y Cynghorydd Paul Evans ei fod wedi cysylltu â Meifod Wood Products, Dinbych ynghylch prynu mainc newydd i’w gosod yn lle honno a gafodd ei difrodi ger Plas yn Rhos. Byddai mainc newydd yn costio £175.00, a oedd yn dipyn rhatach na’r seddi/meinciau eraill a oedd ar gael. Cytunwyd i brynu mainc.

O ran y **fainc gyferbyn ag Ysgol Gellifor**, dywedodd y Cynghorydd Paul Evans fod y gwaith o’i thrwsio wedi’i wneud gan nad oedd y fainc newydd roedd teulu lleol am ei darparu wedi cyrraedd eto.

**9. Materion priffyrdd** - **(i) Cyflwr gwael y ffyrdd** - Cytunwyd i gysylltu â’r Adran Briffyrdd ynghylch y tyllau yn y ffordd ger Tŷ Gwyn, Comins ac ar hyd y ffordd rhwng tafarn y White Horse a Fforddlas. **(ii) Peintio SLOW/ARAF ar gorneli Plas yn Rhos**  - roedd gohebiaeth wedi dod i law gan yr Adran Briffyrdd yn dweud eu bod wedi edrych ar y cofnod damweiniau ar gyfer y lleoliad hwn ac nad oedd yr un ddamwain wedi’i chofnodi yno dros y pum mlynedd diwethaf. Oherwydd hynny, nid allent gyfiawnhau gwario ar y darn hwn o’r ffordd yn hytrach nag ar waith a oedd ar y gweill i leihau anafiadau mewn lleoliadau lle’r oedd patrwm o ddamweiniau eisoes. Roedd sylwadau’r Cyngor Cymuned wedi’u nodi a byddai’r sefyllfa’n cael ei monitro.

**(iii) Arwydd Ildio yn Cyffion** – roedd yr arwydd Ildio yn Cyffion wedi torri a chytunwyd i gyfeirio’r mater i sylw’r Adran Briffyrdd.

**10.**  **Prosiect yr ardd gymunedol ym Maes Hafal** – cyflwynwyd adroddiadau ar y materion a ganlyn:

**(i)** **Roedd y** **grant o £500**, a oedd ar gael i’w wario ar flaenoriaethau’r Grŵp Prosiect, yn parhau i gael ei drafod mewn ymgynghoriad â Mrs Iola Quinn.

**(ii) Arwydd** – roedd y Cynghorydd Andy Mitchelmore yn ymchwilio i’r mater gyda’r ysgol.

**11. Llwybrau troed** – Roedd y sefyllfa o ran cyflwr y llwybrau troed yn y gymuned yn parhau i gael ei monitro.

**12.** **Diffibriliwyr yn y gymuned – (a) Hyfforddiant** – Dywedodd y Cynghorydd Kevin Shenton fod sesiwn hyfforddi lwyddiannus wedi’i chynnal dan gyfarwyddyd cynrychiolwyr Ambiwlans Sant Ioan. Cytunwyd i drafod talu Ambiwlans Sant Ioan yn y cyfarfod nesaf.

 **(b) Y diffibriliwr ar safle Ysgol Gellifor** – roedd y gwaith o symud i diffibriliwr i’r ffens allanol wedi dechrau ond nid oedd wedi’i gwblhau.

**13. Y ffordd fynydd y tu hwnt i Eglwys Llangynhafal** – yn unol â’r hyn a gytunwyd yn cyfarfod diwethaf, anfonwyd cais i’r Adran Briffyrdd drefnu cyfarfod safle gyda chynrychiolwyr y Cyngor Cymuned i drafod y camau i’w cymryd i ailagor y ffordd ac i atal rhagor o ddifrod os bydd llifogydd eto. Ni chafwyd ateb hyd yma.

**14. Coeden Nadolig yn Hendrerwydd yn 2024** – cytunwyd i adael yr eitem hon tan y cyfarfod nesaf.

**15. Prydles newydd i’r Ganolfan Gymuned** - roedd y mater hwn wedi’i gyfeirio at Sir Ddinbych a chafwyd gwybod bod yr Adran Eiddo yn ystyried drafftio prydles newydd.

**16. MATERION ARIANNOL – (i) Balans yn y banc ar hyn o bryd –** nododd yr Aelodau mai £6683.85 oedd y balans yng nghyfrif y Cyngor ar 29.04.2024

**(ii) Talu anfoneb** – cytunwyd i gymeradwyo talu’r canlynol: Vision ICT Ltd – gwasanaethau e-bost a gwefan 2024/2025 - £208.13 + TAW £41.63 = £249.76

**(iii) Cais am gymorth ariannol** - cyflwynwyd gohebiaeth gan Glwb Pêl-droed Llangynhafal. Roedd tymor Cynghrair yr Haf 2024 ar fin dechrau a byddai’r clwb unwaith eto’n defnyddio’r cyfleusterau yn Rhewl ar gyfer eu gemau cartref. Roedd yn gofyn am gymorth ariannol i dalu am y gost o redeg y clwb, yn enwedig y gost o logi’r cae chwarae. **Penderfynwyd** - rhoi £350.00 i’r clwb i’w helpu i dalu am logi’r cyfleusterau yn Rhewl.

**17. CYNLLUNIO –** Trafodwyd y cais cynllunio isod:  **Tir cyfagos i Gellifor Farm/Peniarth, Gellifor (Cyf.Cynllunio 22/2024/0045)** – codi 14 annedd ac un garej ar wahân, gan gynnwys creu mynedfa i gerbydau a lle i barcio, creu maes parcio i ymwelyr, tirweddu a gwaith cysylltiedig.

Roedd y cynlluniau wedi’u trafod yng nghyfarfod mis Ionawr (ymgynghoriad cyn cynllunio) ac yn Cyfarfod Agored pan gafodd y bobl leol gyfle i roi barn am y cynigion.

Mae manylion llawn y cais ynghyd â sylwadau gan asiantaethau ac unigolion amrywiol i’w gweld ar wefan yr Awdurdod Cynllunio o dan Gyfeirnod 22/2024/0045.

Trafododd yr Aelodau’r cynigion a’r pwyntiau a gyflwynwyd gan bobl leol a chytunwyd i gyflwyno’r sylwadau a ganlyn i’r Awdurdod Cynllunio:

1. O’r cynlluniau a gyflwynwyd yn flaenorol, cafodd y Cyngor Cymuned ar ddeall mai 10 annedd fyddai’n cael eu codi a lle i barcio yn y gymuned a fyddai’n ddigon mawr i ddatrys y problemau parcio presennol ger yr ysgol/y ganolfan/ Maes Hafal

Mae’r Cyngor yn pryderu, gan hynny, fod nifer yr anheddau wedi codi i 14 a bod y lle parcio i’r gymuned yn awr yn llawer llai ac wedi’i ddynodi’n “lle parcio i ymwelwyr”. . Ym marn y Cyngor Cymuned, (i) dylai’r lle parcio fod ar gyfer y gymuned a (ii) dylid cynyddu maint y lle parcio a lleihau nifer yr anheddau’n unol â hynny.

1. Mae gwir angen mwy o dai fforddiadwy yn ardal Gellifor/Llangynhafal ac mae llai o alw am dai 4 llofft. Mae’r Cyngor Cymuned o’r farn y dylai mwy o’r tai yn y datblygiad newydd fod yn dai fforddiadwy yn hytrach na dim ond un, fel y cynigir ar hyn o bryd.

1. Mae’r Cyngor Cymuned yn cytuno â sylwadau Swyddog yr Amgylchedd a Chadwraeth a oedd am i’r datblygiad gael ei ailgynllunio i gynnwys dwy fynedfa i gerbydau ar y naill ben i’r safle ac i osod ffyrdd mynedfa y tu ôl i’r gwrych a gosod y lleiniau a’r tai ymhellach yn ôl. Byddai hynny’n helpu i gadw cymeriad y pentref ac yn effeithio llai ar eiddo cyfagos.
2. Os nad yw 3 uchod yn bosibl, mae’r Cyngor Cymuned yn argymell yn gryf fod y ffordd gyhoeddus y tu blaen i’r datblygiad yn cael ei lledu ymhellach nag y nodir yn y cynnig presennol i hwyluso’r traffig. Mae lle i symud y tai newydd yn ôl er mwyn lledu’r ffordd ac i greu mwy o bellter rhyngddyn nhw a’r tai presennol gyferbyn.
3. Dylid gwneud bob ymdrech i sicrhau bod digon o le parcio ar gyfer pob tŷ gan gynnwys y tai fforddiadwy – ar hyn o bryd nid oes lle parcio penodol wedi’i glustnodi ar y cynllun ar gyfer y rhain.
4. Dylai cynllun y tai newydd gyd-fynd â’r tai cyfagos, sef cynllun brics coch yn bennaf a chynnwys cyn lleied o rendrad / paneli gwyn â phosibl.
5. Gan edrych at y dyfodol, dylid sicrhau bod sylw gofalus yn cael ei roi i drefniadau rheoli’r safle i sicrhau na fydd y gwaith yn creu anhwylustod i’r rhai sy’n byw gyferbyn. Rhaid darparu digon o le parcio i’r gweithwyr adeiladu, y peiriannau a’r cyfarpar a’r cerbydau danfon nwyddau.

**18. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru -**  Roedd y cylchlythyr a manylion y digwyddiadau hyfforddi wedi’u hanfon gyda’r agenda. Cytunwyd i nodi’r wybodaeth.

**19. DYDDIAD A THREFNIADAU’R CYFARFOD NESAF** – cytunwyd i gynnal cyfarfod nesaf y Cyngor Cymuned yn y Ganolfan Gymuned ar 29 Mai 2024.